L'Ajuntament de Llíria modifica les bases de subvencions culturals per arribar a més entitats
03 de maig de 2018

L'Ajuntament de Llíria va aprovar en la seua última sessió plenària la modificació de les bases reguladores de la convocatòria de subvencions destinades a la realització d'activitats culturals.

Així, la regidoria de Cultura ha establit unes noves pautes de distribució de les ajudes perquè primen els criteris de proporcionalitat enfront dels de temporalitat.

Segons explica l'edil de l'àrea, Paco García, “fins ara la concessió d'este tipus de subvencions responia exclusivament a un criteri temporalitat, fet que podia provocar que una entitat, tot i presentar la sol·licitud dins del termini i la forma escaient, per la falta de crèdit pressupostari es podia quedar sense cap tipus d'ajuda per haver-la presentat de les últimes”.

No obstant això, “la nova fórmula que hem acordat permetrà que totes les sol·licituds siguen ateses i que, en cas de sobrepassar el crèdit pressupostari consignat, la quantia global podria ser repartida basant-se en les puntuacions obtingudes, però de manera proporcional entre totes les associacions, perquè cap d'elles quede exclosa per haver presentat la seua petició més tard que la resta”.

Per a Paco García “esta era una modificació necessària ja que cada vegada les peticions són majors i amb els antics criteris cabia la possibilitat de deixar fora algunes demandes. Amb este nou sistema totes les entitats culturals que complisquen amb els requisits de les bases podran tindre opció rebre estes ajudes en matèria cultural.”